Σοφία της Δανίας (Βασίλισσα της Σουηδίας)

Γάμος με τον Βάλντεμαρ της Σουηδίας

Ο γάμος της Σοφίας με τον Βάλντεμαρ της Σουηδίας πρώτο βασιλιά της Σουηδίας από τον Οίκο του Μπγιέλμπο έγινε ύστερα από συμφωνία ανάμεσα στον πατέρα του Βάλντεμαρ Μπίργιερ Γιαρλ, τον θείο της Σοφίας Χριστόφορο και τον Χάακον Δ΄ της Νορβηγίας (1258) για να υποστηρίξουν τον αρχιεπίσκοπο του Λουντ Τζιάκομπ Έρλαντσεν.  Σύμφωνα με την ίδια συνθήκη ο θείος της Χριστόφορος Α΄ έδωσε την άλλη του ανιψιά Ίνγκεμποργκ δεύτερη αδελφή της Σοφίας σύζυγο στον γιο του Χάακονος Μάγκνους ΣΤ΄ της Νορβηγίας.  Μια απαλλαγή από τον πάπα ήταν απαραίτητη λόγω της συγγένειας που είχαν, ο πάπας Αλέξανδρος Δ΄ δέχτηκε να την δώσει στην 1 Μαρτίου 1259 μετά την αιτιολογία ότι ήταν απαραίτητη μια συμμαχία μεταξύ της Σουηδίας και της Δανίας προκειμένου να πολεμήσουν τους γειτονικούς παγανιστικούς λαούς. Στα Χρονικά του Έρικ αναφέρεται ότι όταν η Σοφία πληροφορήθηκε το γεγονός άφησε το δωμάτιο στο οποίο βρισκόταν και έτρεξε να προσευχηθεί στην Θεοτόκο λέγοντας τα λόγια : "Δώσε ευτυχία σε εμένα μαζί του και σε αυτόν μαζί μου". 
Σύμφωνα με τα Χρονικά του Έρικ η τελετή ανάμεσα στην Σοφία και στον Βάλντεμαρ πραγματοποιήθηκε στο Ιμνίνγκ (1260), περιγράφεται σαν μεγαλοπρεπές γεγονός με τουρνουά, χορούς και παιχνίδια, η Σοφία πήρε τα έσοδα από τα κάστρα του Μάλμο και του Τρέλεμποργκ όπως και μια μεγάλη περιουσία από χρυσό και ασήμι σαν προίκα.  Η συνέχεια όμως δεν ήταν και τόσο ευτυχής αφού ο πεθερός της Μπίργιερ Γιαρλ παντρεύτηκε την Ματθίλδη του Χόλσταϊν, την χήρα του θείου της Άβελ της Δανίας τον οποίο θεωρούσε δολοφόνο του πατέρα της. Την ίδια εποχή ο Έρικ Ε΄ της Δανίας διαδέχθηκε τον δολοφονημένο θείο της Χριστόφορο υπό την αντιβασιλεία της μητέρας του Μάργκαρετ Σαμπίρια (1261 - 1262) και απέκλεισε την Σοφία από τα δικαιώματα λόγω του πατέρα της στον θρόνο (1263).

Ερωτικές σχέσεις του συζύγου της με την αδελφή της Γιούττα

Η Σοφία περιγράφεται στα Χρονικά σαν γυναίκα έντονα πολιτικοποιημένη, όμορφη με άσχημη γλώσσα.  Δεν υπάρχουν λεπτομέρειες για την ίδια παρά μονάχα η σφραγίδα της και τα ονόματα των δυο συνοδών της Μαργαρίτα Ράγνιλδνταττερ και Ιγκρίντ.  Ο σύζυγος της διαδέχθηκε σαν μόνος βασιλιάς τον πατέρα του Μπίργιερ Γιαρλ (1266) και η δεύτερη σύζυγος του εγκατέλειψε την Σουηδία. Στην σύγκρουση ανάμεσα στον Βάλντεμαρ και τους μικρότερους αδελφούς του πήρε το μέρος του συζύγου της προσβάλλοντας με άσχημη γλώσσα τους κουνιάδους της, αποκάλεσε τον Μάγκνους τενεκετζή και τον Έρικ τιποτένιο. 
Η Σοφία και η αδελφή της Ίνγκεμποργκ παντρεύτηκαν βασιλιάδες ενώ οι άλλες αδελφές τους Αγνή και Γιούττα της Δανίας που είχαν μείνει ανύπαντρες πιέστηκαν από την αντιβασιλεία της Δανίας να γίνουν μοναχές. Το 1271 η Αγνή και η Γιούττα δραπέτευσαν από την μονή στο Ροσκίλντε προκειμένου να πάνε στη Σουηδία για να συναντήσουν την αδελφή τους Σοφία.  Το βασιλικό ζεύγος τους δέχτηκε με μεγάλη χαρά αλλά στην συνέχεια η Γιούττα και ο βασιλιάς μπλέχτηκαν σε μεγάλα ερωτικά σκάνδαλα με αποτέλεσμα την γέννεση παιδιού (1273).  Το αμάρτημα ήταν τεράστιο όχι μόνο λόγω της μοιχείας αλλά και λόγω της συγγένειας γι'αυτό η Γιούττα επέστρεψε σε μοναστήρι ενώ ο Βάλντεμαρ κατέφυγε στην Ρώμη για προσκύνημα και συγχώρεση.  Η Σοφία σύμφωνα με τα Χρονικά στενοχωρήθηκε τόσο πολύ που ομολόγησε "Δεν πρόκειται να γίνω ποτέ καλά από την λύπη μου, καταραμένη η μέρα που την δέχτηκα στην Σουηδία".

Ανατροπή της Σοφίας και του συζύγου της από τον θρόνο της Δανίας

Το 1274 ξέσπασε εμφύλιος πόλεμος στην Σουηδία ανάμεσα στον βασιλιά και τους μικρότερους αδελφούς του Μάγκνους Γ΄ της Σουηδίας και Έρικ.  Μετά την μάχη του Χόβα τον Ιούνιο του 1275 ο Μάγκνους ανακηρύχτηκε βασιλιάς της Σουηδίας, η βασίλισσα άκουσε τα δυσάρεστα νέα την ώρα που έπαιζε σκάκι.  Ο βασιλιάς Βάλντεμαρ χρησιμοποίησε τους δεσμούς της συζύγου του Σοφίας προκειμένου να αντιμετωπίσει τα αδέλφια του, συμμάχησε με την Νορβηγία και την Δανία αλλά χωρίς επιτυχία. Στην συνέχεια επιχείρησαν συμμαχία με το Βρανδεμβούργο παντρεύοντας την κόρη τους Ίνγκεμποργκ με τον Γεράρδο Β΄ του Χόλσταϊν και παραχωρώντας του σαν προίκα το νησί Γκότλαντ στο Βρανδεμβούργο. Στις 8 Σεπτεμβρίου 1277 ο βασιλιάς Βάλντεμαρ μαζί με την σύζυγο του Σοφία υπέγραψαν στην Κοπεγχάγη το έγγραφο της παραχώρησης του νησιού Γκότλαντ στο Βρανδεμβούργο.
Ο Βάλντεμαρ δέχτηκε τελικά να παραιτηθεί για χάρη του δεύτερου αδελφού του Μάγκνους (1278), πήρε τον τίτλο του «τέως βασιλιά» και του παραχωρήθηκαν το Βάστεργκοτλαντ και το Όστεργκοτλαντ για την επιβίωση του. Ο Βάλντεμαρ εγκαταστάθηκε στην Δανία (1280) και η Σοφία παρέμεινε στην Σουηδία. Από εκείνο το σημείο η ζωή τους χώρισε, η Σοφία κρατούσε επίσης για το εαυτό της τον τίτλο της "πρώην βασίλισσας", αναφέρεται το όνομα της σε διάφορα έγγραφα σχετικά με τις δωρεές που έκανε και τα έσοδα που είχε από το εμπόριο σολομού στο αβαείο του Σκάννινγκ (1283).  Την επόμενη χρονιά έκανε αίτημα στην αυλή της Δανίας να μπορεί να έχει πρόσβαση στα κτήματα του πατέρα της στην χώρα, την ίδια χρονιά ο Μάγκνους έκρινε ανίκανο τον αδελφό του να διαχειριστεί την οικογένεια και την περιουσία του ενώ αργότερα τον φυλάκισε (1288). Ο Μάγκνους ανέλαβε εκτός από την περιουσία του επιπλέον την κηδεμονία και τον γάμο της κόρης τους Σοφίας.  Η Σοφία πέθανε σε ηλικία 45 ετών (1286) σύμφωνα με μερικές πληροφορίες τάφηκε στο αβαείο του Βρέτα, με άλλες πληροφορίες τάφηκε στο Ρίνγκστεντ στην Δανία. Ο σύζυγος της αιχμαλωτίστηκε (1288) αλλά ζούσε σε καλές συνθήκες μέχρι τον θάνατο του (1302) και του επιτρεπόταν να ζει με ερωμένες.